b"\n_START_ARTICLE_\nPassiflora foetida\n_START_SECTION_\nOpis\n_START_PARAGRAPH_\nListovi su dlakavi. imaju dvije do pet resica. Kad ih se prelomi, daju neugodan miris. Po tom neugodnom smradu je ova biljka dobila i latinsko ime foetida (smrdljiva). Cvjetovi su blijedokremaste boje. \xc5\xa0irine su 5-6 cm u promjeru._NEWLINE_Plod je okrugao, 2-3 cm u promjeru, od \xc5\xbeutkasto-naran\xc4\x8daste boje do crvene, kad dozrije. U pulpi se nalaze mnogobrojne crne sjemenke. Omiljena su hrana pticama, koje \xc5\xa1ire njene sjemenke._NEWLINE_Na svojim izdancima lu\xc4\x8di ljepljivu tvar na koju se uhvate kukci. Zahvaljuju\xc4\x87i toj tvari, smanjeno je izjedanje njenih mladih cvjetova i plodova. Tvar sadr\xc5\xbei digestivne enzime. Nije poznato probavlja li zarobljene kukce. Trenutno se ovu vrstu smatra predmeso\xc5\xbederskom biljkom._NEWLINE_Tolerira suhi okoli\xc5\xa1, no unato\xc4\x8d tome, voli vla\xc5\xbena podru\xc4\x8dja. U nekim krajevima ju smatraju invazivnom vrstom.\n_START_SECTION_\nPrimjena\n_START_PARAGRAPH_\nPlodovi su veli\xc4\x8dine kumkvata. Sadr\xc5\xbee plavkasto-bijelu pulpu koja je blago slatka i delikatna okusa. Na Filipinima plod ove biljke je kolokvijalno znan kao marya-marya ('Mala Marija') i santo papa (zbog svoje sli\xc4\x8dnosti s papinom mitrom)._NEWLINE_Njeni mladi listovi i vrhovi su tako\xc4\x91er jestivi. Suhi listovi se koriste u vijetnamskoj narodnoj medicini radi olak\xc5\xa1anja problema sa snom.\n_START_SECTION_\nEtnofarmakologija\n_START_PARAGRAPH_\nU narodnoj medicini u Brazilu se koristi za izradu losiona za lije\xc4\x8denje upalnih dermatoza i erizipela. U Nigeriji se listovi koriste za pripravke kojima se lije\xc4\x8di histerija i nesanica. U Indiji se listovi koriste za lije\xc4\x8denje vrtoglavice i glavobolje. Dekokt se koristi za astmu. Na R\xc3\xa9unionu se listovi smatraju emmenagogi\xc4\x8dnim i koriste se za lije\xc4\x8denje histerije."